Къанокъуэ Арсен Парламентым игъэхьащ КъБР-м и Конституцэм хэлъхьэпхъэу къилъытэ зэхъуэкIыныгъэхэр
КъБР-м и Iэтащхьэ Къанокъуэ Арсен республикэм и Парламентым игъэхьащ «Къэбэрдей-Балъкъэр Республикэм и Конституцэм халъхьэ зэхъуэкIыныгъэхэм я IуэхукIэ», «Къэбэрдей-Балъкъэр Республикэм и Правительствэм теухуауэ» Къэбэрдей-Балъкъэр Республикэм и Законым зэхъуэкIыныгъэхэмрэ дэщIыгъужыныгъэхэмрэ хэлъхьэным и IуэхукIэ» республикэ законхэм я проектхэу мы зэманым депутатхэр зэлэжьхэм хэлъхьэн хуейуэ къилъытэ зэгъэзэхуэжыныгъэхэр.
Абыхэм ящыщ зым ипкъ иткIэ, Къэбэрдей-Балъкъэр Республикэм и Правительствэм и УнафэщIыр и къулыкъум щыIукIым и деж зэрыщыту Правительствэр трагъэкIыркъым. Иджыпсту зекIуэ мардэмкIэ премьер-министрыр щытекIым и деж Правительствэм хэт псори я къулыкъухэм трагъэкI.
Апхуэдэ зэхъуэкIыныгъэ къыщIыхилъхьам и гугъу щищIым, Къанокъуэ Арсен къыхигъэщхьэхукIащ Правительствэм щрагъэкIуэкI зэхъуэкIыныгъэхэр къэрал властым и гъэзэщIакIуэ орган нэхъыщхьэм и лэжьэкIэм, Правительствэм хэтхэм я къалэнхэр зэрагъэзащIэм зэран хуэхъун зэрыхуэмейр. «Дэ ди къалэнщ Правительствэр зэпIэзэрыту икIи зэблэу къыхэмыкIыу лэжьэныр къызэдгъэпэщыну. Абы къыхэкIыу зэуэ IуэхуитIым — Правительствэр зэпIэзэрыту лэжьэныр къызэгъэпэщыным, мыдрейуэ, езым и унафэм щIэт IэнатIэм и лэжьыгъэр зэрекIуэкIым хуэгъэзауэ дэтхэнэ зы министрми иIэ мыхьэнэмрэ абы ихь жэуаплыныгъэмрэ къэIэтыным дыхущIокъу», — къыхигъэщхьэхукIащ КъБР-м и Iэтащхьэм.
Иджыпсту апхуэдэ хабзэхэр Урысей Федерацэм и субъектхэм я нэхъыбапIэм къыщагъэсэбэп икIи абыхэм лэжьыгъэр ирагъэфIакIуэу къалъытэ.
КъБР-м и Iэтащхьэмрэ Правительствэмрэ я
пресс-IуэхущIапIэ.
